ሁሉም እየተነሳ ህዝቡ በዚህ ገብቶ ህዝቡ በዚህ ወጥቶ ይላል። ስለራሱ ሳይሆን ስለሌላ ህዝብ የሚያወራ ነው የሚመስለው። ራሱ የሌለበትን ህዝብ ማማት ማምለክ ማንሳት መጣል ተለምዷል። “እኔኮ ይህ ህዝብ ያሳነዛኛል እንደ ኢትዮጵያ ህዝብ የሚያሳዝነኝ የለም” የሚል ሊቅ ብዙ ነው። ህዝቡ እንዲህ ማድረግ አለበት መነሳት አለበት ማወቅ አለበት የሚለው ብዙ ነው። በሌላ በኩል ደግሞ ራሱን ጨምሮ እሱነቱን ከህዝብ ደምሮ እኛ እንዲህ ብናደርግ እኛ ይህን ብንከተል ብነሳ መስዋዕትነት ብንከፍል የሚል አለ። ግን እውነቱን ነው ብሎ ማመን ይችግራል። ምክንያቱም ሁለት ሰዓት ተኩል ላይ ለተጠራ ቀጠሮና ፕሮግራም ስድስት ተኩል ላይ መጥቶ እኛ ኢትዮጵያውያንኮ ሰዓት አናከብርም ብሎ ራሱን በድፍረት ሲወቅስ እንደሚኖር ህዝብ ይሆንብናል። ይህን ሰው እንዳይወቁስት ራሱን አስቀድሞ ወቅሷልና ነጻ ነው። አንዳንድ ጊዜ ራሱን በእንዲህ ያለ ነጻነት የሞላ ኢትዮጵያዊ ህዝብ መኖሩ ውሸት ይሆን ወይንስ እውነት ብሎ ማሰብ ጊዜ ይወስዳል። ሀበሻ ሰዓት አያከብርም ይባላል ውሸት ነው - ሀበሻ የማያከብረው ሀበሻን ነው። ባይሆንማ ይህ ሁሉ ሀበሻ ስርቶ አያድርም ነበር ። ሥራ አክባሪ ታታሪ ነው እየተባለ የተመስከረለት ሰው ሰዓት አያከብርም አይባልም። ወይም ከሁለት አንዱ ውሸት ነው።
